Baaise digter se 'Di-Verse' is 'ope briewe in vleespotte' | News24
Baaise digter se 'Di-Verse' is 'ope briewe in vleespotte'
Nickfred Sysaar het onlangs sy digbundel, Di-Verse, bekendgestel. Hier is sy bladproewe in 'n verskeidenheid van omslae voordat hy op die lam, die leeu en die duif heel regs besluit het. Foto: THEO JEPTHA
SY gedigte is "ope briewe in vleespotte" – briewe oor sy Skepper, sy omgewing en die lief en leed wat die mensdom daagliks ervaar en hy kleurryk vaspen.
Nickfred Sysaar (43) van Bloemendal skryf in sy jongste digbundel, Di-Verse, oor die realiteit van grootword in 'n wrede wêreld, oudword, tyd en selfs oor kinders se stryd om beter onderrig.
Hy stel juis vanaand dié diverse digbundel bekend.
"Op laerskool het ek die prefek-span gehaal, maar my afrigter wou nie hê dat ek soveel verantwoordelikheid moes aanvaar nie. Hy wou my op die sportveld hê," het Sysaar vertel. "Ek is op die ou end toe as biblioteekprefek aangestel en moes my middae tussen Totius en N.P. Van Wyk Louw deurbring. Vandaar die liefde vir die digkuns wat oor die jare verdiep het."
Sy vorige bundel, El Shaddai, is 'n samevatting van preke tydens kerkdienste wat hy kreatief saamvat. Dié bundel is in Mei vanjaar gedruk.
"God eerste. In baie van my gedigte kan 'n mens my liefde vir my Skepper onmiddellik raaklees, maar Di-Verse is 'n verskeidenheid van goed wat vir my saakmaak. Herinneringe, my ouers, my gesin en die sosiaal-ekonomiese landskap waarin ons almal probeer oorleef."
Wanneer Sysaar nie dig nie, is hy in 'n netjiese hemp en broek agter sy lessenaar by General Motors (GM) besig met syfers.
"Ek is 'n finansiële ontleder van beroep, maar ek is ook die ou wat binnenshuise krieket of sokker by die werk reël. My vrou kla gewoonlik, want ek kom altyd by die huis aan met 'n seer pinkie of iets. Sy's 'n verpleegster, so ten minste kan sy dit tjop-tjop regmaak," spot hy.
Di-Verse is ook veelsydig in taal. Dit bevat 'n reeks tweetalige gedigte, skryfsels in Engels en Afrikaans, en het plek-plek 'n Maleise "manier van praat".
"Dis niks fancy nie. Dis bloot my manier om my veelvoudige gedagtes, ervaringe en die goed wat ek raaksien, met die wêreld te deel."